八月十五日夜桃源翫月
作者：劉禹錫
朝代：唐

paragraphs: 塵中見月心亦閑，況是清秋仙府間。
凝光悠悠寒露墜，此時立在最高山。
碧虛無雲風不起，山上長松山下水。
羣動翛然一顧中，天高地平千萬里。
少君引我昇玉壇，禮空遙請真仙官。
雲軿欲下星斗動，天樂一聲肌骨寒。
金霞昕昕漸東上，輪欹影促猶頻望。
絕景良時難再幷，他年此日應惆悵。